Diari Oficial de la Generalitat Valenciana


Sumari del DOGV 5430, del 17-01-2007 (2007/40)

ORDRE de 26 de desembre de 2006, de la Conselleria d'Economia, Hisenda i Ocupació, per la qual es convoquen ajudes destinades al manteniment de guarderies infantils laborals per a l'exercici 2007.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5430

Data del DOGV
:   17-01-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/40


Data del document
:   26-12-2006

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * guarda de xiquets
    * centre d'ensenyament

El concepte de guarderies infantils laborals està definit en l'Ordre del Ministeri de Treball i Afers Socials de 12 de febrer de 1974 (BOE del 15 de febrer de 1974).  
Les funcions i els servicis de l'Estat en matèria de guarderies infantils laborals, que tinguen el domicili social en l'àmbit de la Comunitat Valenciana, van ser traspassades a la Comunitat Valenciana pel Reial Decret 2.416/1983, de 20 de juliol (BOE del 13 de setembre).   
Aquestes guarderies infantils laborals són un instrument decisiu per a aconseguir la conciliació de la vida familiar i laboral, tenint en compte els problemes que concorren en la incorporació de la dona al món laboral i que dificulten la seua plena inserció.  
No obstant això, atesa la transformació que està realitzant-se en el sector dels servicis dirigits a la primera infància com a conseqüència de la seua regulació, aquest tipus de centres han de convertir-se en escoles infantils, per a la qual cosa, i atesa la funció social que tenen, resulta necessari el suport de l'administració.  
Per això, la Generalitat Valenciana, a fi de promoure la conciliació d'obligacions familiars amb les laborals, manté les ajudes destinades a aquestes entitats i contempla com a beneficiaris aquelles guarderies infantils laborals que s'hagen adequat o que estan en procés d'adequació, com a centres d'educació infantil, als requisits establits per la normativa vigent en matèria educativa, tenint en compte la nova regulació introduïda mitjançant la publicació de la Llei d'Educació a través de la Llei Orgànica 2/2006, de 3 de maig, d'acord amb la qual l'etapa educativa a què la Generalitat dóna suport mitjançant la present ordre es correspon amb el primer cicle d'educació infantil, la implantació definitiva del qual s'ajorna a l'any acadèmic 2008-2009 d'acord amb el Reial Decret 806/2006, de 30 de juny, pel qual s'estableix el calendari d'aplicació de la nova ordenació del sistema educatiu, establida per la Llei Orgànica 2/2006, d'Educació.  
Per a la publicació de la present ordre, s'han tingut en compte tant la normativa estatal, com els criteris establits en l'acta de la Comissió Tècnica Interautonòmica sobre Guarderies Infantils Laborals, realitzada a Madrid el dia 21 de març de 2000 que permeten avaluar la funció social d'aquests centres i continuen d'aplicació, com els criteris de distribució formalitzats anualment pel Consell de Ministres. L'últim criteri és del 21 d'abril de 2006, publicat mitjançant la Resolució de 26 d'abril de 2006, de la Secretaria General Tècnica (BOE del 23 de maig).  
A més, s'hi ha tingut en compte el Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions, al qual s'ha adequat la present convocatòria.   
En virtut d'això i fent ús de les atribucions que em confereix l'article 35 de la Llei 5/1983 del Govern Valencià i el Decret 112/2003, d'11 de juliol del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,  
ORDENE  
CAPÍTOL I  
Normes generals  
Article 1. Objecte i àmbit  
1. L'objecte de la present ordre és establir un programa d'ajudes destinades a les guarderies infantils laborals adequades a la normativa vigent en matèria d'educació o en procés d'adequació per a convertir-se en centres d'educació infantil de primer cicle, de la Comunitat Valenciana, d'acord amb la dotació que s'assigne per a aquest fi en els pressupostos de la Generalitat Valenciana.  
2. El règim d'ajudes s'aplicarà tal com es determina en els articles següents, i el procediment de concessió serà tramitat en règim de concurrència competitiva.  
3. Les ajudes previstes en la present disposició tenen la naturalesa jurídica de subvencions públiques.  
Article 2. Accions susceptibles de suport  
Les ajudes previstes en la present ordre aniran destinades al manteniment de les guarderies infantils laborals, adequades com a centres d'educació infantil de primer cicle, o en procés d'adequació a la normativa educativa vigent; a aquests efectes, es consideraran com a despeses subvencionables els costos salarials del personal docent i auxiliar, d'alimentació i els generals de manteniment.  
Article 3. Beneficiaris de les ajudes  
Podran ser beneficiaris de les ajudes previstes en la present ordre els titulars de les guarderies infantils laborals de la Comunitat Valenciana que estiguen qualificades i inscrites en el registre administratiu creat a aquest efecte, ja adequades a la normativa vigent com a centres d'educació infantil de primer cicle o en procés d'adequació i que complisquen amb els requisits exigits en la present ordre.  
Article 4. Requisits dels sol·licitants  
Els beneficiaris de les ajudes hauran de complir els requisits següents:  
a) Atendre xiquets/es menors de tres anys.  
b) Haver justificat adequadament les despeses que es van subvencionar en l'exercici anterior.  
c) Trobar-se al corrent de les obligacions tributàries, estatals i autonòmiques, i davant de la Seguretat Social, segons el que disposen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions.  
d) Tenir unes ràtios adequades per a aquestes edats:  
3-12 mesos, màxim: 8 xiquets/aula/educador;  
12-24 mesos, màxim: 13 xiquets/aula/educador;  
24-36 mesos, màxim: 20 xiquets/aula/educador.  
Aquestes ràtios hauran de complir-se en el moment de la presentació de la sol·licitud d'ajudes.  
e) Comptar amb un horari de menjador ampli i flexible i prestar servicis durant 11 mesos a l'any.  
f) Estar ubicat en una zona considerada com de cert risc o dificultat social.   
g) Utilitzar entre els criteris d'admissió i la quantia de les quotes, el de nivell d'ingressos familiars, prioritzant-ne els més baixos.   
h) Atendre alumnes els ingressos familiars dels quals per capita siguen iguals o inferiors al salari mínim interprofessional en còmput anual, de l'any anterior a què se sol·licita l'ajuda.  
i) No estar sotmesos a cap de les prohibicions per a obtenir la condició de beneficiari assenyalades en els apartats 2 i 3 de l'article 13 de la Llei 38/2003, de 17 de novembre, General de Subvencions.  
Article 5. Obligacions generals dels beneficiaris  
Són obligacions del beneficiari:  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.  
b) Justificar davant de l'òrgan concedent el compliment dels requisits i les condicions, així com la realització de l'activitat i el compliment de la finalitat que determinen la concessió o el gaudi de la subvenció.  
c) Sotmetre's a les actuacions de comprovació, a efectuar per l'òrgan concedent així com qualsevol altra de comprovació i control financer que puguen realitzar els òrgans de control competents, tant nacionals com comunitaris i aportar tota la informació que li siga requerida en l'exercici de les actuacions anteriors.  
d) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se així que es conega i, en tot cas, abans de la justificació de l'aplicació donada als fons percebuts.  
e) Acreditar abans de dictar-se la proposta de resolució de concessió que es troba al corrent en el compliment de les obligacions tributàries i davant de la Seguretat Social, segons el que estableix l'article 22 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions i sense perjuí del que estableix la disposició addicional dihuitena de la Llei 30/1992, de Règim Jurídic de les Administracions Públiques i del Procediment Administratiu Comú.  
f) Disposar dels llibres comptables, els registres diligenciats i la resta de documents auditats com cal en els termes exigits per la legislació mercantil i sectorial aplicable al beneficiari en cada cas. així com tots els estats comptables i els registres específics que siguen exigits en la present ordre, amb la finalitat de garantir l'adequat exercici de les facultats de comprovació i control.  
g) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
h) Adoptar les mesures de difusió contingudes en l'apartat 4 de l'article 18 de la Llei 38/2003, General de Subvencions.  
i) Procedir al reintegrament dels fons percebuts en els supòsits previstos en l'article 37 de la Llei 38/2003, General de Subvencions.  
j) Sotmetre's a actuacions de control financer que corresponen a la Intervenció General en relació amb les ajudes concedides.  
CAPÍTOL II  
Procediment general de concessió de les ajudes  
Article 6. Sol·licituds, documentació i terminis  
1. Les guarderies infantils laborals que acrediten estar complint una funció social i estiguen en procés d'adequació a la normativa escolar vigent o autoritzades com a centres d'educació infantil de primer cicle que pretenguen beneficiar-se de les subvencions establides en la present ordre hauran de dirigir les seues sol·licituds a la directora general del SERVEF i presentar-les en el Registre General del SERVEF, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
2. A la sol·licitud s'adjuntarà necessàriament la documentació següent per a ser tramitada:  
a) Documentació acreditativa i identificativa del sol·licitant i, si és el cas, del seu representant legal.   
b) Relació nominal del personal del centre.  
c) Relació nominal d'alumnes de zero a tres anys, matriculats i assistents al centre en el moment de la presentació de la sol·licitud, amb indicació expressa de l'any de naixement i de les circumstàncies familiars.   
d) Certificat acreditatiu de les dades del centre.   
e) Pressupost general de despeses i d'ingressos per a l'exercici en què se sol·licita l'ajuda.  
f) Autorització expressa al SERVEF per a demanar respectivament davant de l'Agència Estatal de l'administració Tributària, la conselleria d'Economia, Hisenda i Ocupació i la Tresoreria General de la Seguretat Social, la documentació acreditativa de trobar-se el sol·licitant al corrent en les obligacions tributàries i de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda i en el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre del 2003, General de Subvencions. La validesa dels certificats haurà d'estendre's al moment de l'atorgament de l'ajuda.  
En el supòsit de falta d'autorització, hauran de presentar-se certificats originals positius de l'Agència Estatal de l'administració Tributària, la conselleria d'Economia, Hisenda i Ocupació i la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa dels quals haurà d'estendre's a la data d'atorgament de l'ajuda.   
g) Dades de domiciliació bancària segons el model (fitxa de manteniment de tercers), llevat que ja s'haguera presentat en exercicis anteriors i no hi haja hagut cap variació.   
h) Documentació acreditativa d'haver sol·licitat o estar autoritzat com a centre d'educació infantil de primer cicle.  
i) Memòria en què conste: descripció de la zona d'ubicació del centre i el seu entorn social, els criteris d'admissió (indicar el tipus de baremació) i els criteris que té establit el centre per a determinar les quotes, indicant-ne la quantia i desglossant-les en educació, alimentació, activitats externes, etc., i nombre de xiquets exempts i criteri de la seua exempció, nombre de xiquets amb necessitats especials d'educació i els seus motius, horari de funcionament, servici de menjador (propi o contractat) i descripció dels tipus d'actuacions que es desenvolupen amb els pares/mares.  
j) Memòria dels projectes realitzats en l'exercici 2006 a càrrec del programa per al desenvolupament de servicis d'atenció a la primera infància, així com memòria financera del projecte de 2006, segons models normalitzats.  
k) Informe del Servici de Benestar Social de l'ajuntament o de l'organisme encarregat d'emetre'l per a valorar la situació d'aquells xiquets que presenten dificultats en la inserció social i educativa en famílies d'escassos recursos.   
l) Declaració responsable subscrita pel representant legal que l'entitat sol·licitant no està sotmesa a cap de les prohibicions per a obtenir la condició de beneficiària de subvencions públiques, i en concret, de no trobar-se en el supòsit de l'article 13.2.g) de la Llei 38/2003, de 17 de novembre, General de Subvencions.  
3. Quan la sol·licitud no reunisca els requisits assenyalats en la present ordre o no s'aporte la documentació que d'acord amb aquesta resulte exigible, de conformitat amb el que estableix l'article 71 de la Llei 30/1992, de 26 de novembre, modificat per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, es requerirà l'interessat perquè en el termini de 10 dies esmene la falta o aporte els documents preceptius, amb indicació que, si no ho fera així, es considerarà que desisteix de la seua petició, amb la resolució expressa prèvia i la notificació en els termes que preveu l'article 42 de l'esmentada llei.  
4. El termini per a la presentació de sol·licituds serà d'un mes a comptar des de l'endemà de la publicació de la present ordre.  
Article 7. Criteris de distribució de les ajudes  
1. Els fons disponibles es distribuiran de la manera següent:   
- El 70% dels fons es distribuirà entre el total de places subvencionades; tindran doble valor, només a efectes del càlcul de la valoració, les places assignades a xiquets, que presenten una difícil inserció social i educativa i pertanguen a famílies amb escassos recursos, d'acord amb l'informe del Servici de Benestar Social de l'ajuntament o de l'organisme encarregat d'emetre'l.  
- El 30% restant es repartirà aplicant el barem següent:  
a) Per estar la guarderia ubicada en alguna zona d'aquestes:  
- Barri d'acció preferent: 4 punts.  
- Zona o barri rural: 3 punts.  
- Barri perifèric: 2 punts.  
- Barri cèntric: 1 punt.  
b) Si la guarderia presta servicis de menjador als seus alumnes:   
- Servici propi: 3 punts.  
- Servici contractat: 1 punt.  
c) Si la ràtio personal/alumnes és igual o superior a la mitjana que en conjunt ofereix el total de guarderies: 1 punt.  
d) Període de funcionament:  
Segons els mesos de funcionament es baremarà d'acord amb l'escala següent:  
- 11 mesos: 1 punts.  
- 12 mesos: 2 punts.  
e) Horari:  
La valoració s'establirà en funció de les hores de funcionament diàries i d'acord amb l'escala següent:  
- entre 8 i 10 hores: 1 punt.  
- més de 10 hores: 2 punts.  
Article 8. Tramitació, resolució i recursos  
1. La Direcció General d'Ocupació i Inserció Laboral, com a òrgan administratiu instructor, podrà demanar de l'entitat sol·licitant l'aportació addicional d'altres documents o dades aclaridores que considere necessaris per a resoldre sobre la sol·licitud presentada.  
2. Una vegada instruïts els expedients, es remetran a la Comissió de Valoració que després d'estudiar-los, emetrà un informe en què es concrete el resultat de l'avaluació efectuada i l'òrgan instructor formularà la proposta de concessió a l'òrgan concedent, a la vista de l'expedient i de l'informe de l'òrgan col·legiat.  
Aquesta Comissió de Valoració estarà constituïda per:  
President:  
El cap de l'Àrea de Foment d'Ocupació o persona en qui aquest delegue.  
Vocals:  
La cap del Servici de Programes d'Ocupació per a Discapacitats.  
El cap de la Secció de Programes d'Ocupació que, actuarà com a secretari.  
La comissió s'ajustarà en el funcionament al que estableixen l'article 22 i següents de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
3. La competència per a conéixer i resoldre sobre les sol·licituds formulades correspon a la directora general del SERVEF o òrgan en què delegue.  
4. El termini màxim per a resoldre la sol·licitud i notificar la resolució procedent serà de sis mesos a comptar des de l'endemà de la publicació de la resolució de la directora general del SERVEF per la qual es publiquen els crèdits.  
5. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener; i això sense perjuí que subsistisca l'obligació legal de resoldre sobre la petició formulada.  
6. La resolució de concessió de les ajudes fixarà expressament la quantia concedida i incorporarà, si és el cas, les condicions, les obligacions i les determinacions accessòries a què haja de subjectar-se el beneficiari d'aquesta, i serà notificada als interessats en els termes que preveu l'article 58 de la Llei 30/1992, abans mencionada.  
7. Les resolucions que es dicten a l'empara de la present convocatòria esgoten la via administrativa i contra aquestes podrà interposar-se un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. I això, sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercir-ne, si és el cas, qualsevol altre que consideren procedent.  
Quan el beneficiari siga una administració local, podrà efectuar un requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà de la notificació, en els termes que preveu l'article 44 de la Llei 29/1998.  
En el cas de desestimació per silenci administratiu podrà interposar-se contra l'acte presumpte idèntic recurs, en el termini de sis mesos a comptar des que haguera finalitzat el termini que per a dictar i notificar la resolució expressa es menciona en el núm. 5 d'aquest article; tot això, de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, i sense perjuí del que disposen els articles 116 i 117, abans mencionats.   
8. El SERVEF publicarà en el Diari Oficial de la Generalitat (DOGV), les subvencions concedides com a conseqüència de la present convocatòria, d'acord amb el que estableix l'article 18 de la Llei 38/2003, de 17 de novembre, General de Subvencions, i sense perjuí de les excepcions que s'hi preveuen.  
Article 9. Resolució d'incidències  
1. La directora general del SERVEF o òrgan en què aquesta delegue, serà competent per a resoldre les incidències que es produïsquen després de la concessió com ara pròrrogues de terminis, modificacions justificades o qualsevol variació de les condicions particulars de la concessió.  
2. El beneficiari haurà de comunicar en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.  
Article 10. Control de les accions i concurrència de subvencions  
Les guarderies infantils laborals, ja autoritzades com a centres d'educació infantil de primer cicle o en tràmit d'autorització, posaran a disposició de la Direcció General del SERVEF, els llibres de comptabilitat i la resta de documentació que estiga en poder seu, respecte dels requisits i les circumstàncies sociofamiliars exigides en aquesta ordre i/o al·legats per aquelles.  
La Direcció General del SERVEF durà a terme les funcions de control de les subvencions concedides a l'empara de la present ordre.  
L'import de les subvencions regulades en la present ordre en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
Quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat realitzada.  
Article 11. Liquidació de les ajudes  
1. La liquidació de les ajudes es durà a terme amb la justificació prèvia de les despeses realitzades, per trimestres vençuts, a través de la presentació d'un compte justificatiu simplificat que contindrà la documentació següent:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
b) Una relació classificada de les despeses de l'activitat i documentació justificativa del pagament, que consistirà en:  
- Relació de treballadors del centre, mes al qual correspon el salari i la Seguretat Social i quantia líquida pagada per cada concepte, juntament amb els rebuts de nòmina de tot el personal que compon la plantilla firmats com cal pels titulars i documents de cotització a la Seguretat Social.  
- Relació de despeses d'alimentació, manteniment i qualsevol altra que es produïsca com a conseqüència del funcionament normal de la guarderia, amb identificació del creditor i el núm. de la factura, l'import, la data d'emissió i la data de pagament, juntament amb les factures acreditatives del pagament d'aquests.  
c) Un detall d'altres ingressos o subvencions que hagen finançat l'activitat subvencionada amb indicació de l'import i la procedència.  
d) Si és el cas, una carta de pagament de reintegrament en el supòsit de romanents no aplicats, així com dels interessos derivats d'aquests.  
2. La presentació de la justificació acreditativa de les despeses haurà de realitzar-se en els terminis següents:  
- Primer trimestre: de l'1 al 15 d'abril.  
- Segon trimestre: de l'1 al 15 de juliol.  
- Tercer trimestre: de l'1 al 15 d'octubre.  
- Quart trimestre: de l'1 al 15 de febrer de l'any següent a la convocatòria.  
3. Podrà anticipar-se el percentatge màxim previst en la Llei d'Hisenda Pública, sense perjuí de la modificació a l'alça que poguera aprovar-se per acord del Govern Valencià, en relació amb el que estableix l'apartat tercer de l'article 47 bis del Text Refós de la Llei d'Hisenda Pública Valenciana.  
4. Per a les guarderies o centres d'educació infantil de primer cicle autoritzades i/o en tràmit d'autorització, la titularitat de les quals siga exercida per una corporació local, l'acreditació documental indicada en el punt primer serà acompanyada per un certificat de l'interventor de Fons de l'ajuntament amb el vistiplau de l'alcalde.  
Article 12. Minoració i resolució i reintegrament de les ajudes concedides  
1. L'incompliment de condicions i terminis establits en la resolució, la justificació parcial de les despeses subvencionades i la concessió després de la presentació de la sol·licitud d'altres ajudes públiques o privades que en conjunt excedisquen dels límits establits, podrà donar lloc a la minoració de la subvenció concedida.  
2. Serà procedent el reintegrament de les quantitats percebudes i l'exigència de l'interés de demora des del pagament de la subvenció en els casos previstos en l'article 37 de la Llei 38/2003, General de Subvencions, i d'acord amb el procediment establit en el capítol II del títol III del Reial Decret 887/2006, de 21 de juliol, pel qual s'aprova el Reglament de la Llei de Subvencions.  
Tot això, sense perjuí del que preveu la Llei 38/2003, de 17 de novembre, General de Subvencions, quant a infraccions i sancions en matèria de subvencions.  
DISPOSICIONS ADDICIONALS  
Primera  
La present convocatòria queda condicionada a l'existència en els pressupostos econòmics de l'any 2007, de crèdit adequat i suficient per a això. A aquest efecte, s'haurà de publicar en el Diari Oficial de la Generalitat la resolució de la directora general del SERVEF, per la qual es donarà publicitat a la línia de crèdit i a l'import global màxim destinat a la concessió de les ajudes previstes en la present convocatòria.  
Segona  
En el cas que els documents exigits que han d'acompanyar la sol·licitud de concessió de les ajudes ja estigueren en poder de qualsevol òrgan de la Generalitat Valenciana, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o la dependència en què van ser presentats, l'òrgan o la dependència a què van ser dirigits, la identificació del procediment en què obren i que no hagen transcorregut més de cinc anys des de la finalització del procediment a què corresponguen.  
En els supòsits d'impossibilitat material d'obtenir la documentació, l'òrgan competent podrà requerir al sol·licitant que el presente o, si no és possible, que acredite per altres mitjans els requisits a què es refereix el document.  
Tercera  
En allò no previst en la present ordre s'aplicarà la Llei 38/2003, de 17 de novembre, General de Subvencions i el Reial Decret 887/2006, pel qual s'aprova el Reglament de la Llei 38/2003.  
DISPOSICIONS FINALS  
Primera  
La present ordre entra en vigor l'endemà de la publicació en el Diari Oficial de la Generalitat.   
Segona  
S'autoritza la directora general del SERVEF per a dictar totes les instruccions i adoptar les mesures que considere oportunes per al desplegament i l'aplicació del que disposa la present ordre.  
Contra el present acte, que esgota la via administrativa, els interessats podran interposar un recurs contenciós administratiu en el termini de dos mesos, a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant de l'òrgan que va dictar la resolució en el termini d'un mes, computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercir-ne, si és el cas, qualsevol altre que consideren procedent.   
Quan el beneficiari siga una administració local, podrà efectuar un requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà de la notificació, en els termes que preveu l'article 44 de la Llei 29/1998.  
València, 26 de desembre 2006  
El conseller d'Economia, Hisenda i Ocupació  
GERARDO CAMPS DEVESA